沈与求
钱塘赋水母
疾风吹雨回江城，櫓牙呕哑潮欲平。
客居喜无人事撄，相与环坐临前楹。
眼中水怪状莫名，出没沙觜如浮罂。
复如缁笠绝两缨，浑沌七窍俱未形。
块然背负群虾行，嗟其巧以怪自呈。
凝目戄视相将迎，老渔旁睨笑发声。
曰此水母官何惊，江流如奔绝沧瀛。
潮汐往来月为程，藏纳众污无满盈。
浮埃沉滓溷九清，结成此物宜昏盲。
使虾导迷作双睛，乃能接迹蚌与蛏。
亦犹巨蛩二体并，离则无目为光精。
江天八月霜叶鸣，罟师得虾供水征。
水母弃掷罗纵横，试令收拾输庖丁。
绛礬收涎体纡萦，飞刀镂切武火烹。
花甆饤饾粲白英，不殊冰盘堆水晶。
稻醯齑寒芼香橙，入齿已复能解酲。
遣渔止矣勿复评，嗟哉此性愚不更。
定矜故态招三彭，且摩枵腹甘藜羹。